Iidesjärven naurulokit vähentyivät dramaattisesti – "Tilanne on huolestuttava"

Marjo Rämö

Iidesjärveltä kantautuu huolestuttava tieto. Järven itäpäässä ei ole pesimäpuuhissa yhtään ainutta naurulokkia.

– Parhaimmillaan niitä on ollut itäpäässä noin 360 paria, Pirkanmaan lintutieteellisen yhdistyksen puheenjohtaja Jukka T. Helin kertoo.

Hän on seurannut huolissaan naurulokkien yhä hupenevaa määrää Iidesjärvellä. Naurulokkien määrä on romahtanut parin viime vuoden aikana dramaattisesti.

– Länsipäässä niitä vielä on, mutta ei läheskään niin paljon kuin ennen. Lännessä on pesinyt parhaimmillaan noin 200 naurulokkiparia. Nyt pareja on lännessä enää kolmisenkymmentä. Tilanne on huolestuttava.

Naurulokki on määritelty Suomessa vaarantuneeksi lajiksi.

Iidesjärvellä ei olisi varaa menettää naurulokkeja, sillä niillä on tärkeä tehtävä vartijoina. Naurulokit nostavat mekkalan, kun vaara uhkaa.

– Iidesjärvellä pesii äärimmäisen uhanalainen punasotka ja erittäin uhanalainen tukkasotka, jotka hyötyvät naurulokkien läsnäolosta. On suuri vaara, että sotkat häviävät naurulokkien mukana, sillä sotkat pesivät naurulokkiyhdyskuntien lähellä.

Naurulokkien katoamisessa on sekin ikävä puoli, että niiden takaisin houkutteleminen on vaikeaa.

– Ne eivät yleensä tule takaisin paikkaan, jonka ne ovat aiemmin hylänneet.

Naurulokkien katoamiselle on monta syytä. Viime vuonna Iidesjärven vesi oli liian korkealla ja pesämättäät jäivät veden alle. Tänä vuonna vesi on liian matalalla.

Naurulokkien määrää verottavat myös vieraslajit.

– Minkit ja supikoirat käyvät pesillä herkuttelemassa. Niiden kantaa pitäisi vähentää.

Pirkanmaan lintutieteellisessä yhdistyksessä toivotaan, että Tampereella havahdutaan Iidesjärven tilanteeseen.

– Iidesjärven hoito- ja käyttösuunnitelma on ollut tekeillä vuosien ajan, mutta se ei ole vieläkään valmistunut. Olisi tärkeää saada se valmiiksi, Helin toteaa.

Yhdistyksessä on useita toiveita hoito- ja käyttösuunnitelmaan. Yksi niistä on järven rehevöitymisen estäminen.

– Tällä hetkellä Iidesjärvessä on valtavasti särkikaloja, jotka syövät samaa ravintoa kuin sotkat. Järveen on toki laitettu hapetin, mutta en usko, että sillä on kovin suurta merkitystä järvessä, jonka keskisyvyys on noin metrin.

Luhdalla kasvavia pensaita voisi myös perata, mutta rannalla kasvava pensaisto kannattaa jättää suurelta osin rauhaan.

– Pusikot tuntuvat häiritsevän ihmisiä. Ne eivät ehkä ole kauniita, mutta linnuille ne ovat tärkeitä.

Alueelle kaivataan myös ohjeita, miten Iidesjärvellä käyttäydytään.

– Ihmiset toimivat välillä tietämättään ajattelemattomasti. Pesiä käydään kuvaamassa aivan läheltä. Myös vapaana juoksevat koirat voivat haitata pesintää. Vaikka koira ei tekisikään linnulle mitään, se hätistää linnun kuitenkin pesältään, jolloin pesä jää munia syövien maapetojen armoille.

Yksi iso uhka Iidesjärven linnustolle on Nekalaan suunniteltu perhepuisto.

– Nurmikko ja pelikentät voivat näyttää siisteiltä, mutta lintujen kannalta rakennettu puisto on tuhoisa. Jos puisto on pakko tehdä, se kannattaisi rajata kapeana vain Nekalantien varteen. Eniten toivon silti sitä, että Iidesjärven arvo lintujärvenä tunnustetaan. Vaikka lintujen määrä on vähentynyt, Iidesjärvi on edelleen merkittävä lintujärvi, ja lintutorni on tärkeä havaintopaikka niin lintuharrastajille, päiväkotiryhmille kuin koululuokillekin, Helin kertoo.

Tämä naurulokki on kuvattu Iidesjärven länsipäässä:

Länsipäässä pesii enää kolmisenkymmentä naurulokkiparia.

Iidesjärvi on jäänytkaupungin puristukseen. Vaikka lintujen määrä on vähentynyt, järvi on edelleen merkittävä lintujärvi. Iidesjärvestä on suojeltu rantaa noin kymmenen metrin leveydeltä.

Iidesjärvi Iidesjärven hoito- ja käyttösuunnitelman tekeminen on tällä hetkellä pysähdyksissä. Syynä on se, että hoito- ja käyttösuunnitelman tekeminen on ollut sidoksissa perhepuiston rakentamiseen. Perhepuistohanke ei ole kuitenkaan edennyt, sillä kustannusarvio on kova, 14 miljoonaa euroa. Ympäristönsuojelupäällikkö Harri Willberg kertoo, että hoito- ja käyttösuunnitelmaa harkitaan tehtäväksi joka tapauksessa, jos näyttää siltä, ettei perhepuistohanke etene.